Forsætisráðherra fræðir börn í Kópavogsskóla um eldvarnir 20. nóvember , 2019 Katrín Jakobsdóttir forsætisráðherra mun fræða börn um eldvarnir heimilisins við opnun Eldvarnaátaks Landssambands slökkviliðs - og sjúkraflutningamanna ( LSS ) í Kópavogsskóla á morgun , fimmtudaginn 21. nóvember kl. 11 . Katrín mun jafnframt frumsýna nýja teiknimynd LSS um baráttu Loga og Glóðar við Brennu-Varg . Hún tekur einnig þátt í rýmingaræfingu í skólanum og fær að spreyta sig á að slökkva eld með slökkvitæki undir öruggri handleiðslu slökkviliðsmanns . Í kjölfar opnunarinnar í Kópavogsskóla heimsækja slökkviliðin um allt land börnin í 3. bekk grunnskólanna og fræða þau um hvernig auka má öryggi á heimilum þeirra með því að efla eldvarnir . Fyrirtækið Thank You framleiddi teiknimyndina fyrir LSS með stuðningi ýmissa aðila . Myndin byggir á fræðsluefni sem LSS hefur notað í Eldvarnaátakinu undanfarin ár . Hún gerist í Bænum þar sem slökkviálfarnir og tvíburarnir Logi og Glóð hafa getið sér frægðar fyrir björgunarafrek sín með slökkviliðinu . Eldsvoðar hafa verið óvenju tíðir í aðdraganda jólanna og systkinin fer að gruna að brennuvargur sé á ferð . Þau hafa reyndar hinn illgjarna og öfundsjúka Varg sérstaklega grunaðan og fá grun sinn staðfestan þegar þau sjá til hans fara inn um glugga í skjóli myrkurs . Hefst þá barátta þeirra við Brennu-Varg og má um tíma vart á milli sjá hvorir hafa betur . Allt fer þó vel að lokum og Loga og Glóð tekst að koma í veg fyrir að Brennu-Vargur spilli jólunum í Bænum í þetta skiptið . Í heimsóknum sínum í skólana afhenda slökkviliðin börnunum söguna af Loga , Glóð og Brennu-Vargi ásamt handbók Eldvarnabandalagsins um eldvarnir heimilisins og fleira fræðsluefni . Farið er yfir helstu atriði eldvarna á heimilinu með börnunum , svo sem um nauðsyn þess að hafa reykskynjara , slökkvitæki og eldvarnateppi á heimilinu . Reynslan sýnir að þessir fræðslufundir með börnunum eru mjög áhrifrík leið til að fá þau og foreldra þeirra til að efla eldvarnir heima fyrir . Eftirtaldir fá sérstakar þakkir LSS fyrir stuðninginn við Eldvarnaátakið og gerð teiknimyndarinnar : Eignarhaldsfélagið Brunabótafélag Íslands , Slökkvilið höfuðborgarsvæðisins , VÍS hf. , Mannvirkjastofnun , Neyðarlínan , Slökkvilið Akureyrar , Brunavarnir Suðurnesja , Brunavarnir Árnessýslu og Slökkvilið Fjarðabyggðar .